NaiveNeuron/SloPal huggingface dataset:
Grendel, Gábor, podpredseda NR SR (2021-09-29):
Vážené panie poslankyne, vážení páni poslanci, otváram ôsmy rokovací deň 40. schôdze Národnej rady Slovenskej republiky. Na dnešnom rokovacom dni o ospravedlnenie požiadali pani poslankyňa Hajšelová, páni poslanci Cmorej, Ferenčák, Habánik, Zajačik a na zahraničnej pracovnej ceste sú pani poslankyňa Vaľová a páni poslanci Patrick Linhart a Igor Kašper. Pristúpime teraz k druhému čítaniu o návrhu skupiny poslancov Národnej rady Slovenskej republiky na vydanie zákona, ktorým sa mení a dopĺňa zákon č. 18/2018 Z. z. o ochrane osobných údajov a o zmene a doplnení niektorých zákonov v znení neskorších predpisov . Návrh zákona má parlamentnú tlač 575, spoločná správa výborov má tlač 575a. Dávam slovo pani poslankyni Vladimíre Marcinkovej, aby návrh zákona odôvodnila.
Hrnčiar, Andrej, podpredseda NR SR (2019-09-24):
Jedna faktická poznámka. Pani poslankyňa Nehézová.
Bugár, Béla, podpredseda NR SR (2011-07-13):
Hlasujeme. (Hlasovanie.) Prítomných 127, za 121, proti 2, zdržali sa 3, nehlasoval 1. Tieto body pani poslankyne Pfundtner boli schválené. Nech sa páči, ďalší bod.
Kollár, Boris, predseda NR SR (2021-05-13):
Teraz pokračujeme v návrhu pani poslankyne Petry Hajšelovej na vydanie zákona, ktorým sa mení a dopĺňa zákon č. 301/2005 Z. z. Trestný poriadok v znení neskorších predpisov a vystúpi pán poslanec Suja. (Ruch v sále.) S procedurálnym návrhom vystúpi ešte pani poslankyňa Záborská, nech sa páči, máte slovo.
Heger, Eduard, predseda vlády SR (2022-05-19):
(Povedané súbežne s predsedajúcim.) Trošku sme si tu diskutovali, ale takto. Kľudne, pokojne, pán minister práce práve prišiel, takže som si istý, že ak, ak takéto technikálie sú, lebo sám dal prísľub, že ak by nám niekto prepadol cez to sito, tak to budeme individuálne riešiť. A určite bude vedieť vysvetliť, že či to je len nedorozumenie, alebo či tam je nejaká, nejaká chyba, Dobre? Ďakujem veľmi pekne.
Ďuriš Nicholsonová, Lucia, podpredsedníčka NR SR (2017-06-14):
Ďakujem pekne. Chcem sa opýtať pána spravodajcu, či sa chce vyjadriť. Nie, nie je tomu tak. Prerušujem rokovanie o tomto bode programu. Nasledujúcim bodom programu je prvé čítanie o návrhu poslancov Národnej rady Slovenskej republiky Branislava Gröhlinga, Eugena Jurzycu, Martina Poliačika a Natálie Blahovej na vydanie zákona, ktorým sa mení a dopĺňa zákon č. 245/2008 Z. z. o výchove a vzdelávaní (školský zákon) a o zmene a doplnení niektorých zákonov v znení neskorších predpisov . Návrh zákona má parlamentnú tlač 561. Návrh na jeho pridelenie na prerokovanie výborom je v rozhodnutí pod číslom 578. Dávam teraz slovo pánovi poslancovi Branislavovi Gröhlingovi, aby predmetný návrh zákona uviedol. Nech sa páči.
Nemky, Martin, poslanec NR SR (2017-12-06):
Ďakujem za slovo. Pán predseda, chcel by som ti poďakovať za vystúpenie. No, pravda sa im ťažko počúva. Bolo to vidieť. I keď dá sa povedať za ten rok a pol ich vlády stihli toho ozaj pomerne dosť. Len v krátkosti si to prejdime: Odpočúvania novinárov, pán Rajtár pripravil Slovensko o 4 mil., a kľudne sedí a usmieva sa. To sú ťažkí profesionáli. To sú ťažkí profesionáli toto. Sedí, usmieva sa, pripraví nás o 4 mil., vystúpi, niečo povie. Stretávajú sa na raňajkách s Kočnerom, zneužívajú vlastnú matku, vedia NAKU, predať samopaly po 11 euro, nakúpiť Fabiu za 80-tisíc euro. To sú ťažkí profesionáli. Ďakujem pekne.
Pfundtner, Edita, poslankyňa NR SR (2011-06-02):
Hlasujeme o bode 11 zo spoločnej správy s návrhom gestorského výboru schváliť.
Danko, Andrej, podpredseda NR SR (2024-04-18):
Vyčerpali ste čas, pán poslanec. (Ruch v sále.) No môžte, došlo teda, ale ste neupozornil, že idem čítať pozmeňovací. Nech sa páči. Dobre, keď ste ho začal čítať, ste nepovedal, čítam pozmeňovací. (Reakcia z pléna.) Dobre, tak predneste pozmeňujúci návrh, kvôli tomu, že ste bol prerušený vyrušovaním poslancov. Ak je všeobecný súhlas, bude prečítaný pozmeňovací návrh, samozrejme, čas neplynie, ale kvôli tomu, že bol vyrušovaný pán poslanec. Nech sa páči, pán poslanec.
Kuffa, Štefan, poslanec NR SR (2022-06-21):
Naopak, Juraj, veľmi dobre si hovoril a... (Prerušenie vystúpenia predsedajúcim.)
Laššáková, Jana, podpredsedníčka NR SR (2014-12-04):
Pani poslankyňa, chcete doplňujúcu otázku? Nech sa páči. Zapnite pani poslankyňu Pfundtner.
P. Hrušovský, predseda NR SR: (2004-12-15):
Zostáva nám prerokovať posledný bod programu interpelácie. Bez členov vlády podľa zákona o rokovacom poriadku nie je možné rokovať o tomto bode programu, preto som požiadal, aby Kancelária Národnej rady Slovenskej republiky zabezpečila účasť členov vlády na rokovaní o tomto bode programu. Celkom sú prihlásení do rozpravy traja páni poslanci a po skončení tohto bodu programu budeme hlasovať o všetkých prerokovaných bodoch programu, po ktorých bude krátke vystúpenie speváckeho zboru a po ňom rozlúčka. Ešte predtým, páni poslanci a predsedovia poslaneckých klubov, by som vás chcel poprosiť, aby ste na sekretariát predsedu nahlásili poslancov, ktorí sa chcú zúčastniť novoročného koncertu pri príležitosti štátneho sviatku. Rozhodol som sa, že poslanci, ktorí sa zúčastnia a prejavia záujem, samozrejme, aj s manželkami, ak tak budú chcieť, dostanú bezplatne lístky na novoročný koncert do Reduty, ktorý bude 1. januára o 19.00 hodine. Poprosím predsedov poslaneckých klubov, aby do skončenia rokovania 33. schôdze oznámili počet poslancov alebo mená tých poslancov, ktorí sa zúčastnia novoročného koncertu. Prerušujem rokovanie do príchodu členov vlády, kde nepredpokladám, že to bude trvať dlhšie ako desať minút. (Prestávka.) (Po prestávke.)
Žitňanská, Lucia, ministerka spravodlivosti SR (2010-08-10):
Ďakujem veľmi pekne. Krátko. Keď už sme začali tak diskutovať na túto tému, tak, a viedla sa tu debata o renomovaných, nerenomovaných právnikoch, tak sa mi tak ponúka, neberte to v zlom, podobizeň, že renomovaný, nerenomovaný právnik, to je ako renomovaný, nerenomovaný umelec. Ale naozaj to nemyslím v zlom. Myslím si, že problém skrátených legislatívnych konaní je vážna vec. Chcem povedať, že je úmyslom vlády nepredkladať tejto ctenej snemovni návrhy na skrátené legislatívne konania viac, ako je to naozaj nevyhnutné a keď sú podľa názoru vlády splnené zákonné predpoklady na predloženie návrhu na skrátené legislatívne konanie. Chcem povedať, že na vláde na túto tému prebehla diskusia pri tomto návrhu zákona, konkrétne pri návrhu novely kompetenčného zákona, a väčšina vlády sa priklonila k tomu názoru, že záujem na urýchlenom zriadení ministerstva životného prostredia spĺňa kritériá na skrátené legislatívne konanie. Myslím si, že prípad, ktorý budem predkladať v nasledujúcom bode, je jednoznačnejší a prebehol aj na vláde bez diskusie. Opakovane chcem deklarovať vôľu vlády nezneužívať skrátené legislatívne konania. Ďakujem pekne.
Záhumenský, Marian, poslanec NR SR (2015-02-03):
Ďakujem pekne, pán predseda. V rozprave k uvedenému návrhu zákona vystúpila pani poslankyňa Mezenská, ktorá podala aj pozmeňujúci návrh. Najprv budeme hlasovať o bodoch spoločnej správy 1 až 12, odporúčanie gestorského výboru je schváliť.
Krajčír, Ľuboš, poslanec NR SR (2021-12-07):
Pán kolega Eštok, rozumiem, že sa chcete trošku opičiť po vašom veľkom vzore pánovi Blahovi a pánovi Tomášovi, ale váš prejav bol veľmi neslušný a trápny. Vidieť, že vaša kariéra u mladých socialistov, potom v Štátnych hmotných rezervách, kde sa rozdávali byty, potom na ministerstve školstva a potom ste šéfoval Úradu vlády, kde sú vaše podpisy nielen pri predraženom štadióne, ale aj pri všetkých zmluvách, ktoré pred voľbami pomáhali nie ľuďom počas pandémie, ale samoprezentácii vašich kolegov z vašej strany. Vy sa tu bez hanby postavíte a idete niečo kritizovať? Vy ste bol súčasťou SMER-u počas celých 12 rokov, keď dôchodcom zvyšovali maximálne tak o 1 euro, o 1,30. Sa môžete hanbiť! My sme vyplatili najvyšší trinásty dôchodok dôchodcom v histórii Slovenskej republiky v tejto ťažkej situácii. Vy ste priamo zodpovedný za to, že tí dôchodcovia dnes musia rozmýšľať, či si idú kúpiť rohlík alebo šunku. Ja vás takto preto verejne vyzývam, vás aj vašich kolegov, aby ste dôchodcom schválili dnes vaším hlasovaním, vašimi hlasmi 600 euro, aby ich dostali. Keď ste ich 12 rokov klamali, zavádzali a, žiaľbohu, dostali ich na pokraj chudoby. Ďakujem.
P. Paška, predseda NR SR: (2007-10-24):
Ešte predtým, ako vám dám slovo a otváram rozpravu, konštatujem, že mám písomnú prihlášku do rozpravy od pána poslanca Rydla, ktorého tu ale nevidím, takže on bol jediný písomne prihlásený. Takže ešte vás poprosím o strpenie. Dávam možnosť sa teraz ústne prihlásiť. Chce sa ešte do rozpravy prihlásiť okrem pani spravodajkyne niekto ústne? Nie. Končím možnosť prihlásiť sa do rozpravy. Takže ako jediná vy, pani poslankyňa. Nech sa páči, máte slovo.
Paška, Pavol, predseda NR SR (2013-09-18):
Pán Hlina, keby ste si dali tú... Je to severokórejská? Na váš dom to je. Poprosím vás teraz, chceme tu rokovať, takže keby ste boli taký dobrý. (Poslanec na požiadavku nereaguje.) Pán poslanec Hlina, mám zmysel pre recesiu, ale buďte taký láskavý, chceme pokračovať v rokovaní programu. Pán poslanec, choďte si sadnúť na miesto. (Reakcia osloveného poslanca.) Nie, my sme ju odsunuli nabok tak, aby nebránila. Takže buďte taký láskavý a choďte si sadnúť. (Oslovený poslanec nereaguje). Tak prestávka. (Prestávka.) (Po prestávke.)
Lučanský, Adam, poslanec NR SR (2024-09-17):
Vážené dámy, vážení páni, predkladáme návrh zákona, ktorým sa mení a dopĺňa zákon č. 595/2003 o dani z príjmov v znení neskorších predpisov atď. Návrhom zákona dochádza k zmene a doplneniu zákona o dani z príjmov k zavedeniu inštitútu superodpočtu aj do oblasti športu, ktorý by mohol byť motivačným nástrojom pre investície súkromného sektora do slovenského športu po vzore oblasti výskumu a vývoja a tak, aby bolo možné dosiahnuť väčšiu aktiváciu súkromných zdrojov do sektoru športu. Zákon o sociálnom poistení v znení neskorších predpisov sa dopĺňa o ustanovenia, ktoré upravuje maximálny mesačný vymeriavací základ pre profesionálnych športovcov a pre ich zamestnávateľov, kluby v prípade zmlúv o profesionálnom vykonávaní športu. Maximálny vymeriavací základ pre obe zmluvné strany tohto vzťahu bude na účely sociálneho poistenia určený vo výške priemernej mesačnej mzdy platnej v kalendárnom roku, ktorý dva roky predchádza kalendárnemu roku, za ktorý sa platí poistné. Zavedením maximálneho mesačného vymeriavacieho základu v prípade právneho vzťahu na základe zmluvy o profesionálnom vykonávaní športu sa uvedený právny vzťah stane atraktívnejším pre športovcov ako aj zamestnávateľov, poprípade športové organizácie. Obdobne ako pri novele zákona č. 461/2003 sa navrhuje aj v zákone 580/2004 o zdravotnom poistení zaviesť mechanizmus aj vo vzťahu k zdravotnému poisteniu. Športovci vykonávajúci závislú prácu pre športové kluby a samotné športové kluby tak budú z odmeny za výkon športu na základe zmluvy o profesionálnom vykonávaní športu odvádzať odvody na zdravotné poistenie v obmedzenej maximálnej výške. V zákone o sociálnom poistení a v zákone o zdravotnom poistení sa zároveň zavádza osobitná úprava vymeriavacieho základu vo vzťahu k príjmu plynúcemu z pracovného pomeru medzi osobami, ktoré sú trénermi zapísanými v registri fyzických osôb v športe, a športovými organizáciami. Obdobne sa v zákone o dani z príjmov zavádza úprava oslobodenia od dane vo vzťahu k príjmu do výšky 500 eur, plynúcemu z pracovného pomeru medzi osobami, ktoré sú trénermi zapísanými v registri fyzických osôb v športe a športovými organizáciami. Prosím, pán predsedajúci, otvorte rozpravu.
Kollár, Boris, predseda NR SR (2020-10-20):
Pán poslanec, chcem vás upozorniť, že na tieto veci sme sa dohodli, že sa to bude robiť cez grémium, a nie takto individuálne, to bola dohoda všetkých politických strán. Tak v budúcnosti vás chcem požiadať, aby ste to robili, prosím, cez grémium, a takto jednotlivo aby sme to nerobili. Ale rozhodne vyhoviem vašej požiadavke a môžeme si teraz uctiť smrť tohto prvého lekára. (Minúta ticha.) Ešte, pán poslanec Žiga, nech sa páči, máte slovo.
Čepček, Martin, poslanec NR SR (2020-04-23):
Ďakujem veľmi pekne. Pán predsedajúci, vážené kolegyne, kolegovia, ja sa chcem vyjadriť a pochváliť programové vyhlásenie vlády. Mne sa toto programové vyhlásenie celkom páči a viem, že tam nie sú občas nejaké konkrétnosti, ale ja sa školstvu venujem šestnásť rokov a som riaditeľom cirkevného centra voľného času a viem, aké problémy spôsobilo tzv. financovanie cez samosprávy, tzv. originálne kompetencie, ktoré boli v roku 2013 presunuté na obce a mestá, ktoré to evidentne nezvládajú, a starostovia primátori, nehovorím, že všetci, ale väčšina z nich ani nevedia, ako to majú spraviť, ako to majú zabezpečiť, aby školské zariadenia, centrá voľného času, školské kluby a ostatné inštitúcie fungovali v normálnom režime. Čo sa týka súkromných a cirkevných, tam viem povedať, že častokrát prichádza k diskriminácii týchto školských zariadení, kde nedostávajú to, čo by mali dostávať. Takže ja som veľmi rád, že sa do programového vyhlásenia dostalo zrovnoprávnenie financovania a že sa do programového vyhlásenia vlády dostala aj podpora neformálneho vzdelávania. Ďakujem.
Jurinová, Erika, podpredsedníčka NR SR (2013-05-22):
Pani poslankyňa Vášáryová.
Kollár, Boris, predseda NR SR (2022-02-25):
Ďakujem. Teraz na faktické bude reagovať pán poslanec Susko. Nech sa páči, máte slovo.
Hrušovský, Pavol, podpredseda NR SR (2010-12-14):
Hlasujeme, páni poslanci, o bodoch zo spoločnej správy 1 až 6, 8, 10 až 14, 16 a 18. (Hlasovanie.) 144 prítomných, 78 za návrh, 51 proti, 14 sa zdržalo, 1 nehlasoval. Návrh sme schválili. Prosím, ďalší návrh.
Jahnátek, Ľubomír, minister pôdohospodárstva a rozvoja vidieka SR (2015-04-23):
Ale, dobre, aj keď som neporozumel otázke, tu navádzate atmosféru, akoby SMER bol zamontovaný v tejto transakcii. Pán poslanec, ak teda ste čítali tie informácie a moje vyjadrenia, viete, že 24 hodín na to, ako sa objavila táto informácia v jednom denníku, dal som okamžite pokyn na podanie trestného oznámenia. Čiže v tejto veci už koná vyšetrovateľ. Tam je trestné oznámenie. Čiže dúfam, že aspoň to vás presvedčí o tom, že s touto kauzou skutočne nič nemám, ale nemá ani SMER. Do 24 hodín od tohto prípadu, ktorý bol zverejnený, okamžite sme pripravili dve novely zákona o reštitúciách. Prvá, ktorá hovorí o tom, že sa ruší inštitút postúpenia reštitučného nároku, ktorý zaviedol v HZDS v roku 2010 vtedajší minister Vlado Chovan, ktorý je dneska podpredseda SNS. Čiže rušíme, už nebude môcť postúpiť nikto reštitučný nárok. Čiže reštituovať bude môcť len ten, kto je oprávnený dedič alebo pôvodný reštituent. A za druhé, aby sa práve toto neudialo, že na jednej strane vám dá obecný úrad vyjadrenie, že to je poľnohospodárska pôda, a vzápätí sa to zmení na stavebný pozemok. Päť rokov sa nebude môcť tento titul zmeniť. Ja verím tomu, že za prvé, trestné oznámenie, za druhé, zrušenie inštitútu postúpenia reštitúcie a obmedzenie päť rokov zmeniť účel pozemku, znechutí prípadných developerov na podobné kroky, ako sa udiali v tomto prípade. Ale, ešte raz vám opakujem, ja v tom nevidím zatiaľ žiadne pochybenia. Moje osobné určite nie. Ďakujem, skončil som.
Viskupič, Marián, poslanec NR SR (2021-09-28):
Ďakujem pekne za slovo, pán predsedajúci. Vážený pán predsedajúci, podávam s podporou troch poslaneckých klubov návrh vypustiť bod č. 76 schváleného programu, ktorým je návrh skupiny poslancov NR SR, ktorým sa mení a dopĺňa zákon č. 311/2001 Z. z. Zákonník práce v znení neskorších predpisov a ktorým sa menia a dopĺňajú niektoré zákony, tlač 584, a zaradiť ho na rokovanie schôdze Národnej rady so začiatkom 19. októbra 2021. Ďakujem pekne.
Blanár, Juraj, podpredseda NR SR (2021-07-23):
Pán poslanec Richard Takáč, môžete reagovať na faktické poznámky.
Hrnčiar, Andrej, podpredseda NR SR (2019-11-28):
Pani poslankyňa Zemanová, jedna faktická poznámka.
P. Hrušovský, podpredseda NR SR: (2002-08-20):
(Hlasovanie.) 103 prítomných, 78 za, 1 proti, 19 sa zdržalo, 5 nehlasovalo. Konštatujem, že Národná rada po opätovnom prerokovaní vrátený zákon pánom prezidentom schválila. Teraz prosím pána poslanca Budaja, aby ako poverený spravodajca výborom pre kultúru a médiá uvádzal hlasovanie k vrátenému zákonu o audiovizuálnom fonde a o zmene a doplnení niektorých zákonov . Pán poslanec Budaj!
Hrnčiar, Andrej, podpredseda NR SR (2016-10-21):
Nech sa páči, pani poslankyňa Remišová.
Danko, Andrej, predseda NR SR (2016-06-14):
Ďakujem. Pán poslanec Ľudovít Goga.
P. Farkas, poslanec: (2003-02-26):
Uvedený návrh bol doručený poslancom Národnej rady v stanovenej lehote, čím boli splnené podmienky určené § 72 ods. 1 zákona Národnej rady o rokovacom poriadku, t. j. doručenie návrhu najneskôr 15 dní pred schôdzou Národnej rady, na ktorej sa uskutoční jeho prvé čítanie. Predseda Národnej rady posúdil uvedený návrh podľa § 70 ods. 1 zákona o rokovacom poriadku Národnej rady a podľa legislatívnych pravidiel zaradil ho na rokovanie 8. schôdze Národnej rady. Ako spravodajca v prvom čítaní si osvojujem stanovisko, že predmetný návrh spĺňa z formálnoprávnej stránky všetky náležitosti návrhu zákona uvedené v § 67 a § 68 zákona NR SR o rokovacom poriadku Národnej rady, ako i náležitosti určené v legislatívnych pravidlách. Z hľadiska vecného zastávam stanovisko, že predložený návrh zákona rieši závažnú problematiku, ktorú je potrebné upraviť spôsobom, ako sa navrhuje v predmetnom návrhu. Pán predseda, po rozprave ako spravodajca odporúčam hlasovať a predkladám návrh uznesenia, aby Národná rada Slovenskej republiky sa uzniesla podľa § 73 ods. 3 písm. c) nášho rokovacieho poriadku na tom, že odporučí tento návrh prerokovať v druhom čítaní. Odporúčam tento návrh do druhého čítania prideliť okrem výboru pre financie, rozpočet a menu ako gestorskému výboru aj ústavnoprávnemu výboru. Ďakujem pekne. Žiadam vás, aby ste otvorili rozpravu.
Zmajkovičová, Renáta, podpredsedníčka NR SR (2014-10-16):
Pán spravodajca, záverečné slovo? Nie. Prerušujem rokovanie o tomto bode programu. Kolegyne, kolegovia, ukončujem dnešný rokovací deň. Zajtra budeme pokračovať v rokovaní o Ústave Slovenskej republiky. Takže želám ešte všetkým pekný zvyšok večera. Uvidíme sa zajtra. (Prerušenie rokovania o 18.58 hodine.)
Vášáryová, Magdaléna, poslankyňa NR SR (2016-02-11):
Vy ste otvorili na začiatku svojho vystúpenia, pán poslanec, pán predseda, jednu veľmi dôležitú otázku, na čo nám vlastne treba byť vzdelaný? Bohužiaľ, si v tejto sále musíme aj povedať, že tu medzi nami sedia ľudia, ktorí si jednoducho tituly kúpili, za dva a pol roka JUDr., magistra za prácu, na ktorú si nevie dotyčný ani spomenúť, o čom to bolo. My si nevážime vzdelanie, my si vážime len titul. A to je niečo, čo musíme odstrániť z tejto spoločnosti. My musíme jasne a verejne pranierovať majiteľov škôl, ktorí zarábajú, predávajú tituly, toho som bola osobne svedkom, predsedovi družstva, ktorý nemá ani maturitu. Áno, to bolo v päťdesiatych rokoch, ja si to pamätám, mne to otec rozprával, ako sa urobili za komunizmu za šesť mesiacov prokurátori, profesori z ľudí, ktorí nevedeli poriadne ani čítať. Z roku 1971 môžem vám povedať aj meno človeka, ktorého vyhodili z univerzity, pretože nepodpísal Biľakovi doktorský titul. A medzi nami sú títo ľudia, ktorí kazia vlastne váhu vzdelania. Titul potrebujeme za akúkoľvek cenu, za akúkoľvek sprostosť, na ktorú si nevieme ani spomenúť. To je tá hydra jedna z hydier, ktorá leží vlastne na našej spoločnosti, pretože my si nevážime vzdelanie a nevážime si potom skutočne vzdelaných ľudí.
Kollár, Boris, predseda NR SR (2021-10-19):
S ďalšou faktickou poznámkou vystúpi pán poslanec Krupa.
Mažgút, Ján, poslanec NR SR (2024-06-14):
Ďakujem pekne, pán predsedajúci. Budem veľmi rýchly, keďže máme poslednú minútu. Návrh na voľbu členov Rady pre mediálne služby, tlač 138. Vážený pán predsedajúci, dovoľte mi, prosím, ako určenému spravodajcovi výboru predniesť správu výboru pre kultúru a médiá o prerokovaní návrhu na voľbu členov RMS – šesťročné funkčné obdobie, tlač 183. Nakoľko materiál máte k dispozícii, stručne ho uvediem. Podľa ustanovenia § 117 ods. 1 písm. a) zákona č. 264/2022 Z. z. o mediálnych službách a o zmene a doplnení niektorých zákonov (zákon o mediálnych službách) skončilo funkčné obdobie jednému členovi rady pre mediálne služby. Podľa ustanovenia § 117 ods. 1 písm. b) zákona 264/2022 Z. z. o mediálnych službách a o zmene a doplnení niektorých zákonov (zákon o mediálnych službách) sa vzdal funkcie jeden člen rady pre mediálne služby, ktorému už uplynulo funkčné obdobie. V záujme zachovania kontinuity výkonu zákonných kompetencií RMS je potrebné zvoliť dvoch členov rady. Výbor pre kultúru a médiá dostal návrhy kandidátov na doplnenie rady, ktoré sú uvedené v tlači 183. Výbor pre kultúru a médiá posúdil predložené návrhy kandidátov na voľbu členov RMS na svojej piatej schôdzi a v uznesení číslo 9 z 15. februára ´24 skonštatoval, že všetci kandidáti pod poradovým číslom jedna až desať splňujú požadované podmienky a predložené návrhy sú v súlade s kritériami uvedenými podľa § 115 zákona 264/2022 Z. z. o mediálnych službách a o zmene a doplnení niektorých zákonov (zákon o mediálnych službách). Výbor pre kultúru a médiá po zvážení týchto skutočností zároveň vyslovil súhlas s návrhom na voľbu členov RMS. Návrh na uznesenie Národnej rady, ako aj zoznam kandidátov je v prílohe materiálu. Vážený pán predseda, ďakujem, ehm, predsedajúci, ďakujem, skončil som, otvorte, prosím, rozpravu.
Danko, Andrej, podpredseda NR SR (2024-06-20):
Poslanec Dostál.
Glváč, Martin, podpredseda NR SR (2017-05-17):
Ďakujem veľmi pekne, pán poslanec. Je to dlhšie, či prerušíme? Alebo...? Takže prerušujem na tri minúty schôdzu. (Krátka prestávka.) (Po prestávke.)
Benčík, Ján, poslanec NR SR (2022-09-28):
Dnes a nedávno som bol pánom ministrom financií menovite oslovený priamo spoza rečníckeho pultu. Dvakrát pri svojich predchádzajúcich vystúpeniach povedal, že si ma vraj veľmi váži, hoci to následne znehodnotil nepodloženými tvrdeniami a obvineniami na adresu strany, v ktorej poslaneckom klube pôsobím, či na adresu jej predsedu, patrí sa nejako zareagovať. Patričnou reakciou v podobnom prípade býva poďakovanie za kompliment a recipročné vyjadrenie úcty. To prvé, formálne sa poďakovať môžem, to druhé s čistým svedomím napriek tomu, že reflektujem jeho zásluhy v boji s korupciou, žiaľ, urobiť nemôžem. Prečo ho nemôžem urobiť, je jasné väčšine obč... väčšine občanov Slovenskej republiky, jasné to nie je iba odvolávanému pánovi ministrovi, niekoľkým od neho plne závislým roztlieskávačom, ktorí z tejto sály nedávno odišli, a neveľkému počtu voličov, ktorí mu ešte zostali. A nie je to iba nešťastím jeho samotného, jeho strany či už dnes menšinovej vlády, ale, žiaľ, nešťastím celého Slovenska.
M. Číž, podpredseda NR SR: (2008-10-23):
Slovo má pán poslanec Petrák.
Senko, Ján, poslanec NR SR (2011-04-01):
Ďakujem za slovo. Pán poslanec, nepochopil som, prečo chcete tento návrh zákona posunúť do druhého čítania a prečo chcete za tento návrh zákona hlasovať. Citlivo ste zvažovali slová, snažili ste sa byť diplomatický a nepohnevať si možno svojich politických partnerov. Pán poslanec, ja si myslím, že tento návrh zákona je celou svojou koncepciou zlý a minimálne si vyžaduje celkové prepracovanie. Vôbec si nemyslím, že sa dá v druhom čítaní pozmeňujúcimi návrhmi vylepšiť. Dokonca my tu nemáme aj záruku v tejto vládnej koalícii, že sa jej to podarí vylepšiť, pretože vidíme, ako počas rokovania konáte, aké návrhy na poslednú chvíľu predkladáte a aké zmätky vytvárate. Preto si nemyslím, že by návrh zákona v takejto podobe mal prejsť do druhého čítania.
Číž, Miroslav, poslanec NR SR (2018-05-23):
Ďakujem pekne. Vážená kolegyňa, ani ma nenapadne polemizovať s týmto typom prejavu, ktorý ste tu predniesla. Agresívny, osobný, nekorektný, urážlivý, bezočivý. Robíte to bežne, je to váš obľúbený, obľúbený nástroj, ale čo je najtragickejšie, zneužívate práva detí a ochranu ich na svoje čisto osobné politické záujmy, bezočivo. Urážate ženu, ktorá tu sedí, ktorá strávila 40 rokov v prostredí správy práve v otázkach detí, kde má obrovský rešpekt v tomto priestore, ktorý som tisíckrát videl na stretnutiach s obyčajnými, s občanmi a podobne. Toto bezočivé táranie, osočovanie, čo ma, múdry človek v živote nerozpráva tým spôsobom ako vy, pani poslankyňa, pretože má rešpekt aj k ľuďom, s ktorými má rozdielne názory na niečo iné. Mám pocit, že tam kdesi vzadu je ešte ten malý, drobný problém, keď vám pani ministerka bývalá zabránila v manipulácii v umelých adopciách detí, ktorým ste sa veľmi rada, veľmi rada aj s pani podpredsedníčkou v minulosti zaoberala. To je ten zásadný problém. Zneužívate tu, zneužívate tu parlamentnú pôdu na, ktorá má slúžiť na to, aby sme naozaj hľadali riešenia pre deti. Označiť jej správu za nekompetentnú a podobne, keby ste sa 20 rokov od nej učili, tak neviete to, čo vie ona, a nebudete mať jej morálne kvality, ktoré smerovali k tomu a ktoré, kde má pani ombudsmanka za sebou život, ktorý jej závidím, a gratulujem jej k nej. A miesto toho, aby sme ju spoločensky oceňovali, tak dostáva tieto bezočivé urážky, ktoré tu adresujete a surovo zneužívate parlamentnú pôdu na čisto osobný záujem, na osobný nezmyselný spor. Hanba vám, pani poslankyňa. (Potlesk.)
Sloboda, Vladimír, poslanec NR SR (2016-12-01):
Ďakujem. Pán kolega Klus presne tu spomenul to, čo máme naozaj vo volebnom programe. To znamená, že naozaj je možné spojiť voľby, je možné ušetriť a zároveň aj podporiť účasť vo voľbách. Ale možno nie takým spôsobom, ako je to v súčasnosti navrhované. Aj keď si pozriete čisto praktiky do spôsobu napríklad kreovania komisií, jednoducho sú tam vykreované v podstate dve komisie, nie jedna. No tie, tie koalície alebo tie politické strany, ktoré sa nezúčastnia v tom danom okrsku volieb do obecného zastupiteľstva, tam môžu dokreovať ďalších svojich členov a títo členovia sú ale členovia len okrskovej komisie pre voľby do samosprávnych krajov a nie do obecného zastupiteľstva. To znamená, že tie sa potom zúčastňujú iba niektorých úkonov. To znamená, že tých tam privolávate, odvolávate z tej miestnosti, keď sa tam sčítavajú iné hlasy a podobne. Akože naozaj ma zaujímalo, či si niekto vôbec procesne reálne prešiel krok po kroku, ako by tie voľby boli uskutočnené a zrealizované. Lebo v tomto okamihu mi to tak vôbec nepripadá, že niekto naozaj uvažoval aj nad tým, ako to reálne bude vyzerať. Ďakujem.
Pellegrini, Peter, predseda NR SR (2024-02-08):
Prezentujme sa a hlasujme o bode 228 druhého pozmeňujúceho návrhu poslanca Galka. (Hlasovanie.) Prítomných 118, za 14, 78 proti, zdržalo sa 24, 2 nehlasovali. Bod sme neschválili.
P. Hrušovský, predseda NR SR: (2004-01-22):
(Hlasovanie.) 134 prítomných, 97 za, 3 proti, 34 sa zdržalo. Návrh sme schválili. Teraz prosím pána poslanca Horáka, aby uviedol návrhy k prerokúvanému vládnemu návrhu zákona, ktorým sa mení a dopĺňa zákon Slovenskej národnej rady č. 544/1990 Zb. o miestnych poplatkoch v znení neskorších predpisov a o zmene zákona č. .../2003 Z. z., ktorým sa mení a dopĺňa zákon č. 223/2001 Z. z. o odpadoch a o zmene a doplnení niektorých zákonov v znení neskorších predpisov a o zmene a doplnení niektorých zákonov . Nech sa páči, pán poslanec Horák. V. Horák, poslanec: Ďakujem za slovo, pán predseda. Odporúčam, aby sa Národná rada Slovenskej republiky uzniesla podľa § 73 ods. 3 písm. c) rokovacieho poriadku na tom, že odporučí tento návrh prerokovať v druhom čítaní. Prosím, dajte o tom hlasovať.
Jurzyca, Eugen, poslanec NR SR (2015-10-21):
Ďakujem pekne. Pán minister, v úplnej harmónii s pánom premiérom ste dnes prezentovali úspechy rezortu školstva najmä tam, kde nie sú merané vôbec alebo len nepresne. Uvediem tri príklady, ktoré som si tu narýchlo našiel. Nie je taký veľký problém, keď vieme, že v spoločnosti je populárne duálne vzdelávanie, tak potom prijať zákon o duálnom vzdelávaní. Problém už je potom zaistiť nejaké výsledky a tie vyzerajú tak, že hoci duálne vzdelávanie malo pomôcť tým najslabšie vzdelaným v tých najhorších regiónoch, tak dosiahlo presne opak. Nula miest v duálnom vzdelávaní, to sú čísla spred mesiaca, bolo ponúknutých v okresoch s najvyššou mierou nezamestnanosti. To znamená Rimavská Sobota, Revúca, Kežmarok, Rožňava, Poltár, Sabinov, Vranov nad Topľou, Trebišov, Sobrance a Veľký Krtíš. Nula miest bolo ponúknutých v odboroch s najvyššou mierou absolventskej nezamestnanosti: mechanik hasičskej techniky a podobne. Naopak, veľmi veľa miest bolo ponúknutých v tých odboroch, kde je nezamestnanosť absolventská nulová alebo veľmi nízka. Tiež som si pozrel narýchlo, že veľa sa tu hovorilo o tom, že učitelia už nebudú prepúšťaní v lete. Tak ja len poviem tie kroky, ktoré boli urobené, za rok viedli k tomu, že v 2014 v lete bolo prepustených o 59 % učiteľov viac, než tie dva mesiace predchádzajúce, a v 2015 o 55. Čiže takmer žiadna zmena. A pokiaľ ide o materské školy, tak uvidíme, ako sa vyvinie ukazovateľ hrubej... (Prerušenie vystúpenia časomerom.)
Blanár, Juraj, podpredseda NR SR (2023-02-08):
Pán poslanec Kuffa, môžete reagovať na faktické poznámky.
Jurinová, Erika, podpredsedníčka NR SR (2015-03-10):
Pán poslanec Martvoň.
Valocký, Jozef, poslanec NR SR (2019-12-03):
Vážený pán predsedajúci, na návrh troch poslaneckých klubov, SMER – SD, Slovenská národná strana a MOST – HÍD, a žiadosť predsedu vlády žiadam zaradiť hlasovanie o bode č. 102 (1694), bod č. 101 (1610) a bod 103 (1613), žiadam hlasovať zajtra o 11.00 hod., 4. 12. 2019. Ďakujem.
J. Burian, poslanec: (2007-05-17):
Uvedené výbory prerokovali predmetný návrh zákona v stanovenom termíne a s odporúčaniami  návrh schváliť. V gestorskom výbore prešli tri pozmeňujúce návrhy s odporúčaním gestorského výboru  schváliť a bol som uznesením výboru určený ako spravodajca k tomuto návrhu zákona. Pán predsedajúci, poprosím vás, otvorte rozpravu o tomto návrhu zákona. Ďakujem.
Kollár, Boris, predseda NR SR (2020-09-22):
Keďže sme v skrátenom legislatívnom konaní sa nepoužívajú obmedzenia na postúpenie návrhu zákona do tretieho čítania. Pristúpime k tretiemu čítaniu a otváram rozpravu v rámci tohto čítania. Hlási sa niekto do rozpravy? Ak nie, vyhlasujem rozpravu za skončenú. Pristúpime k hlasovaniu o návrhu zákona ako celku. Pán spoločný spravodajca, prosím, uveďte odporúčanie gestorského výboru.
Hlina, Alojz, poslanec NR SR (2014-09-17):
Áno, procedurálny.
J. Senko, poslanec: (2009-06-25):
Čo sa týka postavenia štátneho jazyka, ja by som sa vás chcel opýtať na jednu otázku. Ak bude na prvom mieste jazyk menšiny, už pôjde o zrovnoprávnenie jazykov na území tohto štátu? Ďakujem.
P. Hrušovský, predseda NR SR: (2005-10-27):
(Hlasovanie.) 122 prítomných, 90 za, 7 proti, 24 sa zdržalo, 1 nehlasoval. Body zo spoločnej správy sme schválili.
Fecko, Martin, poslanec NR SR (2011-09-14):
Ďakujem. Kolegovia, tak dúfam, že, ako to povedal pán minister, že potraviny sa týkajú všetkých nás, bez ohľadu na to, aké máme tričko. Tak dovolím si aj ja trošku podľa môjho názoru skvalitniť predkladaný vládny návrh a dovoľte, aby som prečítal pozmeňujúci návrh k tlači č. 406, ktorým je vládny návrh zákona, ktorým sa mení a dopĺňa zákon č. 152/1995 Z. z. o potravinách v znení zákona č. 290/1996 Z. z., zákona č. 470/2000 Z. z., zákona č. 553/2001 Z. z., zákona č. 546/2004 Z. z., zákona č. 195/2007 Z. z., zákona č. 318/2009 Z. z. a zákona č. 114/2010 Z. z., ktorý sa mení takto: Po prvé. V článku I novelizačný bod 35 znie: „35. V § 12 ods. 1 písm. n) znie: n) je povinný krájané potraviny alebo potraviny predávané na hmotnosť označovať údajom o ich zložení a dátume spotreby na výveske na viditeľnom mieste v blízkosti vystavenej potraviny; táto povinnosť sa nevzťahuje na balené potraviny vo výrobe, čerstvé ovocie a zeleninu.“ Odôvodnenie: Predkladaným návrhom len spresňujeme zmenu ustanovenia tak, aby sa odstránila kuriózna povinnosť umiestňovania vývesky pred krájanú potravinu, ktorá bola vložená do obalu priamo u výrobcu potraviny pred jej umiestnením na trh. Takáto potravina musí v označení uvádzať všetky povinné informácie ustanovené v § 9 zákona o potravinách a súvisiacimi právnymi normami. Pojem „balená potravina“ je vymedzený vo výnose Ministerstva pôdohospodárstva Slovenskej republiky a Ministerstva zdravotníctva Slovenskej republiky, ktorým sa vydáva hlava Potravinového kódexu SR upravujúca označovanie potravín, a tiež v článku 2 (2) e) nariadenia Európskeho parlamentu a Rady o poskytovaní informácií o potravinách spotrebiteľom, ktorý bude publikovaný v Úradnom vestníku Európskej únie v októbri 2011. Bod 2 pozmeňujúceho návrhu. V článku I sa v novelizačnom bode 68 v § 28 dopĺňa odsek 14, ktorý znie: „(14) Ak bol prevádzkovateľ potravinárskeho podniku za konanie uvedené v ods. 1 až 4 postihnutý podľa iného predpisu, nemôže mu orgán úradnej kontroly potravín uložiť pokutu podľa tohto zákona.“. Odôvodnenie: Neodôvodnene sa vypustilo ustanovenie o zákaze dvojitého postihu, ktoré je v doteraz platnom zákone o potravinách, ako aj v zákone o ochrane spotrebiteľa, a preto z hľadiska objektívnosti a spravodlivosti je potrebné, aby predmetné ustanovenie v zákone zostalo. Ďakujem a požiadal by som o jeho podporu naprieč celým politickým spektrom. Ďakujem pekne.
Hort, Milan, podpredseda NR SR (2010-07-08):
Vážený pán predseda, vážení kolegovia podpredsedovia, milé dámy, vážení páni, ďakujem za dôveru tým, ktorí mi ju dali. Všetkých by som chcel osloviť v tom duchu, aby Národná rada bola nielen najvyšším zákonodarným zborom, ale aj keď budeme mať rôzne názory, aby bola podľa možnosti aj kultúrnou inštitúciou. Tento víkend v Levoči a Nitre som počul výzvy na nás politikov predovšetkým o tom, aby sme boli šíritelia pokoja a nie nepokoja. O to sa budem snažiť a k tomu budem aj vás vyzývať. Ďakujem pekne. (Potlesk.)
Kazda, Radovan, poslanec NR SR (2022-06-15):
Ďakujem. Vážené pani poslankyne, vážení páni poslanci, predkladáme spolu s kolegami poslancami návrh zákona, ktorým sa mení zákon o miestnych daniach a miestnom poplatku za komunálne odpady a drobné stavebné odpady. Táto novela sa týka časti, ktorá sa venuje práve poplatkom za komunálny odpad. Chceme tam vyriešiť problematiku, problém obcí, ktoré v súčasnosti majú zavedený už vážiaci systém, len nemajú oporu v zákone. Viac by som k tomu povedal ešte v rozprave, do ktorej sa teraz hlásim. Ďakujem.
Budaj, Ján, poslanec NR SR (2016-04-22):
Pán Pčolinský poukázal naozaj na kontext rodinných situácií, populačnej situácie Slovenska s vládnym programom. To je téma presne k veci. Totiž vládny program by sa mal starať predovšetkým o vitálnu stránku republiky. Tá stránka súvisí do veľkej miery s tým, ako sa vyvíja natalita, nakoľko odchádzajú mladí ľudia do zahraničia, aké je takpovediac to základné zdravie obyvateľstva Slovenskej republiky. Pán Pčolinský spomenul, samozrejme, aj tie známe, nazvime to, sociálne infekcie, ktoré priniesla sloboda, akými sú napríklad gamblerstvo alebo ďalšie a ďalšie, ktoré by sme mohli uviesť. Môžeme my ako jednotlivci alebo aj poslanci Národnej rady nad nimi prejavovať, dajme tomu, morálne pohŕdanie alebo dožadovať sa, aby zanikli, ale je faktom, že sú to neresti a sklony, ktoré nepriniesla iba naša doba, boli ľudstvu a životu spoločenstiev známe dlhé desaťročia. A preto znovu a znovu si tí, ktorí riadili spoločnosť, kládli otázku, ako ich dostať na okraj, ako zo srdca sídlisk napríklad v našom prípade tie gamblerské brlohy naozaj dostať tam, kde je to únosné a kde je to znesiteľné. Celá skúsenosť západnej spoločnosti, ktorá žije v slobode oveľa viac desaťročí než my, nakoniec hovorí, že bez rozumnej politiky štátu sa nedajú vytlačiť tieto sklony, tieto neresti a sociálne deviácie, že sa nedajú nikdy úplne zakázať, lebo oni si nájdu svoju skulinku, a že... (Prerušenie vystúpenia časomerom.)
Hrnčiar, Andrej, podpredseda NR SR (2016-09-07):
Pán poslanec, ja si vyprosím, aby ste hodnotili, čo mne vadí alebo nevadí, ja som mal v piatok napísané všetky prázdne kolónky za pani podpredsedníčku Nicholsonovú, ktorá sama požiadala o to, že chce viesť schôdze, tak poprosím vás, nehodnoťte moje konanie, dobre?
Pčolinský, Peter, podpredseda NR SR (2023-03-16):
Faktická poznámka, reakcia na faktickú, pán poslanec Krúpa.
Číž, Miroslav, poslanec NR SR (2010-10-21):
Ďakujem, vážený pán podpredseda parlamentu, som veľmi rád, že ste opäť a štandardne kultivovaným spôsobom predložili v parlamente a vyjadrili sa zásadným spôsobom k téme, ktorá je pre Slovensko strategicky dôležitá. Otázka diaľnic je životnou otázkou pre Slovensko. Zastavenie budovania diaľnic znamená jednoznačne pripraviť pôdu pre výrazné spomalenie hospodárskeho rastu. Je zaujímavé, ale bohužiaľ aj typické, že situácia začína byť analogická ako v roku 1998, keď opäť presne tento typ poznámok nekritického prístupu farizejských, čisto ideologických poznámok bez hľadania racionálnych riešení zastavili diaľnice, čo spôsobilo mimochodom v roku 1998, kedy bol 5-percentný hospodársky rast, tak tento klesol až na mínus 2,1. Do dnes budete počúvať nepochybne hlasy o tom, že je potrebné zo štátneho rozpočtu ap., pričom z odborného hľadiska je úplne jasné, že pri Schengenských kritériách pri 3 % deficite, ktorý je nevyhnutný sú tieto úvahy nezmyselné a nič neriešia. Objavujú sa a budú sa objavovať permanentne. Pán predseda, pán podpredseda parlamentu za čias vlády, ktorá investovala maximálnu energiu do rozvoja diaľnic neboli petičné akcie starostov a primátorov na to, ktorí vidia, že životne pre rozvoj regiónov je potrebné budovať diaľnice, je budovať infraštruktúru diaľničnú, pretože fakt, že diaľnica je elementárnym predpokladom pre hospodársky rozvoj, pre pracovné miesta je nespochybniteľná. Rovnako je jasné, že dnes sa hovorí už minimálne o dvoch až troch tisícoch pracovných miest, ktoré jednoducho vo firmách prestanú existovať. O čom hovorí to programové vyhlásenie, ktoré vypráva, že dominantou tejto koalície má byť tvorba pracovných miest?
Šeliga, Juraj, poslanec NR SR (2022-03-16):
Dámy a páni, pán podpredseda, pani predkladateľka, ja chcem povedať len pár vecí. V prvom rade oceňujem, že pani poslankyňa prichádza s týmto návrhom zákona, pretože evidentne sme sa dostali do situácie ako Národná rada Slovenskej republiky, že dobré slovo nestačí, že nestačí si povedať, že vo verejných priestoroch, keď sa na to pozerá celá krajina, sú určité pravidlá slušného a normálneho správania a je evidentné, že niekomu nestačí, keď mu parlamentný výbor povie, že by sa mal ospravedlniť za výroky alebo kroky, ktoré urobil, tak ako sa to v normálnej spoločnosti patrí. Mne to je ľúto. Ja chcem povedať, že ak prejde tento návrh zákona v prvom čítaní, tak my už chystáme pozmeňujúci návrh, ktorý sa bude týkať tzv. parlamentnej stráže, kým niektorí kolegovia možno to budú vnímať tak, že tu budú stáť ozbrojení policajti, ktorí ich budú vyvádzať. Nie, nie je to tak. Ale podľa mňa je cesta naozaj aj vzhľadom na to, čo sa častokrát v tomto pléne deje, aby predsedajúci mal možnosť zjednať v pléne poriadok. A keď niekto nechce poslúchať, tak by sme mali mať ako Národná rada Slovenskej republiky také nástroje, že bude donútený poslúchať. A to ja hovorím nie o fyzickom nátlaku, ale v prvom rade o tom, že tí ľudia by mali platiť dosť veľké pokuty v tisícoch eur. Jednoducho podľa mňa je cťou a privilégiom byť poslancom Národnej rady alebo poslankyňou Národnej rady a ak sa niekto nevie spratať do kože, tak by tu nemal sedieť a ak už tu sedí a aj tak sa nevie spratať do kože, tak by mal byť tvrdo potrestaný a to najmä finančne a v úplne krajných prípadoch aj tak, že ho niekto odtiaľto fyzicky vyvedie. Ale to je debata na druhé čítanie. Opakujem, som rád, že s týmto prišla pani poslankyňa, vyjadrujem tomu podporu a verím, že tento návrh bude schválený. Ďakujem pekne.
Pročko, Jozef, poslanec NR SR (2022-12-08):
Toto je klasika. Toto je presne klasika, keď vedie za mnou smerácky podpredseda Národnú radu, ten, ktorý dovolil, aby sa kradlo pod jeho vedením. (Prerušenie vystúpenia predsedajúcim.)
Jurzyca, Eugen, poslanec NR SR (2015-05-22):
Ďakujem. V rozprave nevystúpil nikto. Prosím, pán predsedajúci, aby ste dali hlasovať o tom, že Národná rada sa uzniesla v súlade s § 73 ods. 3 písm. c) zákona o rokovacom poriadku prerokovať predložený návrh zákona v druhom čítaní.
Zemanová, Anna, poslankyňa NR SR (2020-04-29):
Ďakujem veľmi pekne, Ondro, za tvoje vystúpenie, aj operatívne zaradenie aktuálneho článku uverejneného v médiách, pretože keď si sa hlásil do rozpravy, tak vtedy si ešte asi netušil, čo, aká špina sa opätovne vyplaví a naozaj je... (rečníčke zazvonil telefón), pardon; naozaj je pravdou, že ľudia stratili dôveru v štát a nečudo. Nečudo, keď práve súdnictvom, prokuratúrou a týmito orgánmi, ktoré majú zabezpečovať spravodlivosť v našej krajine, si dovolili hýbať najväčší mafiáni a s najväčšími špičkami, vládnymi špičkami našej krajiny. Pokým tam nenastane náprava, všetky naše snahy o lepšie Slovensko budú veľmi ťažké a možno aj márne. Takže naozaj ďakujem ti za tvoje vystúpenie aj naživo prednesenie reality nedávnych dní na Slovensku. A pevne verím, že už im odzvonilo.
Kotleba, Martin, poslanec NR SR (2016-10-27):
Ďakujem, pán predseda. V rozprave vystúpili dvaja poslanci, pán poslanec Uhrík, pán poslanec Kotleba. Pán predseda, dajte, prosím, hlasovať o tom, že Národná rada sa uzniesla v súlade s § 73 ods. 3 zákona o rokovacom poriadku prerokovať predložený návrh zákona v druhom čítaní.
P. Paška, predseda NR SR: (2008-09-23):
Ako prvá pani spravodajkyňa pani poslankyňa Laššáková. Nech sa páči.
Pellegrini, Peter, predseda NR SR (2024-01-24):
Ďalší v rozprave vystúpi pán poslanec Hlina. Nech sa páči, pán poslanec, máte slovo.
Grendel, Gábor, podpredseda NR SR (2021-09-28):
Reagujte, prosím vás, na vystúpenie.
Šeliga, Juraj, podpredseda NR SR (2021-03-17):
Ďakujem pekne. Otváram všeobecnú rozpravu. Nedostal som žiadnu písomnú prihlášku. Pýtam sa, kto sa chce prihlásiť ústne? Nikto. Pán poslanec, vy ste hovorili, že chcete vystúpiť. Navrhujem, aby ste vystúpili po hlasovaní. Môže byť tak? (Reakcia z pléna.) Dobre. Ďakujem. Prerušujem rokovanie o tomto bode a vyhlasujem päťminútovú prestávku s tým, že budeme pokračovať hlasovaním o 11.00 hod. (Opakované zaznievanie gongu.) (Päťminútová prestávka.) (Po prestávke.)
Bartošová, Gabriela, generálna riaditeľka Slovenského pozemkového fondu (2020-05-19):
Takže ja sa určite vyjadrím k tým farmárom mladým. Možno som sa zle vyjadrila, ale to sú aj mladí aj malí. Hej? Čiže tie žiadosti, to je vlastne v zmysle osobitného predpisu 2 a nariadenia vlády. A to rozhodnutie, to je vlastne o tom, že ku nám si žiadosť môže dať mladý, malý, proste podľa tých nariadení, hej, podľa osobitných predpisov môže dať ktokoľvek. My reálne vieme konať a považovať ho za toho so špeciálnymi výhodami iba vtedy, ak dostane, a teraz citujem, to rozhodnutie o schválení finančného príspevku z PPA, ale toto vydáva PPA-čka. To znamená, oni vlastne vydajú to rozhodnutie a až keď rozhodnutie dostanem, dostane ten farmár mladý, malý, tak potom to predkladá ku nám. A musí to byť súhlasné. Čiže my ho nepodporujeme finančne, ale je to rozhodnutie z PPA-čky. Až potom my ho môžme považovať za toho s tým osobitným predpisom, až potom my môžme konať v zmysle dostupnej legislatívy, hej? Čiže toto je vlastne ohľadom, ohľadom vašej pripomienky. A, pán Kuffa, áno, ja sa stotožňujem s tým, že by sme to mali viacej nejako rozbehnúť, ale nielen čo sa týka mladých, malých, ale stredných a všetkých, hej? To je proste celá činnosť fondu, ktorá, bohužiaľ, neviem to ani zvrátiť hneď, bude určite treba dlhší, dlhší čas, dokedy, dokedy to dáme do poriadku, lebo to, čo sa tu roky kazilo, nevieme opraviť naraz. Ale ďakujem pekne. A ešte ohľadom samospráv alebo obcí, tak, alebo tých ľudí, ktorí sa prepúšťali aj prijímali. Ja sa nemôžem vyjadrovať skutočne za, za to, kto kde sa prijímal a kto kde sa prepúšťal. Ja som si porovnávala takisto čísla v dvetisíc-, výročná správa 2018, 2019 a zrazu mi chýba sedem ľudí, hej? Takže tie čísla niektoré sú nekorektné, ale to iba na, úplne náhodou prichádzam na tieto veci. To, že sa prijímali... (Prerušenie vystúpenia časomerom.)
Vaľová, Jana, poslankyňa NR SR (2011-07-08):
Áno, ďakujem veľmi pekne. Ďakujem veľmi pekne. Väčšina kolegov ma podporila, takže im ďakujem, a teda aj doplnili aj moje vystúpenie, si myslím, že veľmi, veľmi odborne, takže sa môžem venovať naplno pánu Kaníkovi. (Smiech v sále.) Takže by som chcela povedať, že, pán Kaník, viete, ste tvrdili, že keď ste zaviedli ten súbeh príjmu a dôchodku od 43 rokov, tak ste tvrdili, že ušetríme 60 mil. korún, 600 mil. korún, a my sme museli vyplatiť 2 mld. Tak to sú také cifry. Cifry, aby sme sa skutočne odborne niečomu venovali. Pán Kaník, ja to s vami risknem, ja už som s vami bola na obed, ten bol dobrý, musím povedať, síce sme si toho veľa nevykonzultovali, lebo máme odlišné názory, ale ja to s vami risknem, ja som silná osobnosť, tak ja sa s vami aj stavím, ako ste povedali, že 10 % do jedného roku znížite nezamestnanosť. Ale, pán Kaník, chcem vám niečo povedať, ak to nebude tak, že ľudia budú musieť ísť následne z úradov práce, ako to bolo v roku 2004, a ak to neurobíte tak, ako ste to urobili invalidným dôchodcom, že 34 913 ste nasilu zákonom zobrali invalidné dôchodky. Pretože to fakt potom nie je o tom, že robíme pre ľudí, nie je to o znižovaní nezamestnanosti, ale ak vytvoríte nové pracovné miesta, ak skutočne si myslíte, že ten Zákonník práce, ktorý schválite, je taký úžasný nástroj, vy ste povedali, že 10 % do jedného roka, keď si pamätám. Nepovedali ste síce, o čo sa stavíte... (Reakcia poslanca.) Do dvoch, no, už to predlžujete do dvoch, no už to predlžujete. No ja vám dám jeden a pol, aby sme sa dohodli, a verím tomu, že ma čaká lepšia odmena, ako bol ten obed. Takže, pán Kaník, už, a som si tým istá, pretože ako ste tvrdili, že ušetríme 600 mil. na predčasných dôchodcov a my sme vyplatili 2 000 800-tisíc, pán Kaník, tak verím, že pri vás sa nemýlim a teším sa, ako si to spolu vyrátame, vyúčtujeme a povieme si, že kto v tejto poslaneckej snemovni skutočne si robí srandu z poslancov a z občanov a kto to myslí vážne. Ďakujem. (Potlesk.)
Hort, Milan, podpredseda NR SR (2011-02-08):
Pani poslankyňa Jana Kiššová, nech sa páči.
Zs. Simon, poslanec: (2009-02-12):
Pán kolega Kotian, snáď len toľko. Etický kódex je na dobrovoľnej báze. Dobrovoľná báza na 500-miliónovom trhu nepomôže 5 mil. spotrebiteľom a výrobcom na území Slovenskej republiky, ktorá je z hľadiska Európskej únie zanedbateľná. Slovenská republika, ak chce uspieť, môže uspieť jedine kvalitným lobingom. Kvalitný lobing v rámci Európskej únie končil výmenou a nástupom tejto vlády. Pretože, keď ministerstvo pôdohospodárstva žaluje Európsku komisiu, tam sa kvalitný lobing končí. Ďakujem.
Jurinová, Erika, podpredsedníčka NR SR (2013-09-24):
Vážené panie poslankyne, vážení páni poslanci, pokračujeme v popoludňajšom rokovaní trinásteho dňa 23. schôdze Národnej rady Slovenskej republiky prvým čítaním o návrhu poslanca Alojza Hlinu na vydanie zákona, ktorým sa mení zákon č. 326/2005 Z. z. o lesoch v znení neskorších predpisov. Návrh zákona má tlač 691, návrh na jeho pridelenie na prerokovanie výborom je v rozhodnutí č. 666. Pán poslanec, ešte vidím procedurálny návrh pána poslanca Procházku. Nech sa páči.
Zemanová, Anna, poslankyňa NR SR (2019-12-05):
Ďakujem pekne. Takže nemáme tu nikoho z Národnej banky Slovenska, tak dovolím si citovať slová hovorcu Národnej banky s tým, že citát je: „S uloženým zlatom Bank of England Národná banka aktívne obchoduje.“ A z 2. decembra bola vydaná tlačová správa, ktorú prečítam: „V poslednom čase Národná banka Slovenska zaznamenala rôzne úvahy spochybňujúce spravovanie a vlastníctvo zlatých investičných rezerv Národnej banky Slovenska. NBS v súčasnosti vlastní 31,694 tony zlata vo fyzickej forme (zlaté tehly). Zlato je investičné aktívum, ktoré NBS investuje na medzinárodnom trhu, aby dosiahla výnos. Depozitárom tohto zlata je Bank of England, pričom NBS má u nej otvorený tzv. alokovaný účet, na ktorom sú umiestnené konkrétne zlaté tehly. NBS s týmto zlatom aktívne obchoduje formou zlatých swapov, ktoré sa v účtovníctve zobrazujú ako repo obchody. Všetky tieto obchody sú kryté štandardnými zmluvami minimalizujúce s tým spojené riziko. Pri splatnosti každého takéhoto obchodu sa Národnej banke Slovenska vracia rovnaké množstvo zlata, ako poskytla na začiatku obchodu. Množstvo zlata v držbe NBS sa preto nemení. NBS vďaka spolupráci s Bank of England zarobila na obchodovaní so zlatom za posledných desať rokov približne 50 mil. eur. Národná banka Slovenska, oddelenie komunikácie.“ To znamená, že tuná vlastne s tým zlatom sa naozaj obchoduje. Nie je dôvodom, aby sa presúvalo na Slovensko, pretože práve aj bezpečnostné riziká presunu, bezpečnostné riziká a poistenie, ktoré je spojené potom aj s uskladnením a strážením takéhoto množstva zlata a následne obchodovania, môžu byť menej výnosné, ako keď je to urobené prostredníctvom renomovanej banky, ktorá má štandardné zabezpečenie, má... (Prerušenie vystúpenia časomerom.)